ትምህርት በቪዲዮ ለተማሪዎቹ እያደረሰ ያለው ትምህርት ቤት
አዲስ አበባ፡- በኢትዮጵያ የኮሮና ቫይረስ መከሰቱን ተከትሎ በኮልፌ ቀራኒዮ ክፍለ ከተማ ወረዳ 13 ሚኪሊላንድ ኮንዶሚኒየም አካባቢ የሚገኘው አይከን አካዳሚ ከቤት ለዋሉት ተማሪዎቹ የሙከራ ፈተናዎችን ጨምሮ የቪዲዮ ትምህርቶችን አዘጋጅቶ እየሰጠ መሆኑን አስታውቋል።
የአይከን አካዳሚ መስራችና ባለቤት አቶ ጌታሁን አንዳርጌ በተለይም ለአዲስ ዘመን ጋዜጣ እንደተናገሩት፤ በኮሮና ቫይረስ ወረርሽኝ ምክንያት በአገሪቱ የሚገኙ ትምህርት ቤቶች ሲዘጉ ተማሪዎች ከትምህርት ገበታ እንዳይርቁ የሙከራ ፈተናዎችን ጨምሮ የትምህርት ዝግጅቶችን በተለያዩ አማራጮች ሲያቀርብ የቆየ መሆኑን አስታውሰው፣ አሁን ደግሞ ትምህርቱን በሚያስተምሯቸው መምህራን በቪዲዮ እየቀረፁ እቤት ለቆዩት ተማሪዎቻቸው እያደረሱ መሆኑን ነው።
በሽታው በሌሎች ዓለማት ላይ ያለውን ነባራዊ ሁኔታ በመረዳትና እረጅም ጊዜ ይወስዳል ብለን በማሰብ የቪዲዮ ትምህርት ማዘጋጀት እንዳለብን ወስነን ሥራውን ጀምረናል ያሉት አቶ ጌታሁን፤ በትምህርት ቤቱ ቅጥር ግቢ ውስጥ ካሉት ክፍሎች መካከል አመቺ የሆነውን በመምረጥ ክፍሉን ወደ ጊዜያዊ ስቱዲዮ በመቀየር እያንዳንዱ ክፍል ላይ የሚያስተምሩ መምህራን ተማሪዎቻቸው ፊት እንደቆሙ በማሰብ እያስተማሩ መቅረፃቸውን ገልፀዋል። 
የተቀረፀውን ቪዲዮም ወደ ተማሪዎቹ ከመላካቸው በፊት የአርትኦት ሥራ በመስራት ፍላሽና ሚሞሪ በመጠቀም ለተማሪ ወላጆች ተደራሽ ማድረጋቸውን ጠቁመዋል። በዚህ ጊዜም ከወላጅ የሚመጣላቸውን ፍላሽና ሚሞሪ በሳኒታይዘር እያፀዱ እንደሚቀበሉና እንደሚመልሱ ተናግረዋል። 
በመደበኛው የመማር ማስተማር ሥራ ላይ የነበረውን የኢንፌርሜሽን ዴስክ በቪዲዮ የተዘጋጀውን ትምህርት ለወላጆች የማሰራጨት ሥራ ላይ ማዋላቸውን የተናገሩት አቶ ጌታሁን፤ ቪዲዮውን ለመጠቀም እንዲሁም (በሀርድ ኮፒ) የተዘጋጁትን የሙከራ ፈተናዎች ለተማሪዎቹ ለማስረዳት ለተቸገሩ ወላጆች፤ ከቤታቸው አንድ ሰውን በመጥራት መምህራኖች ፕሮግራም ይዘው ለተማሪዎቹ እንዴት ማስረዳት እንዳለበት እያስረዱ መሆኑን ገልፀዋል። በቀጣይ ሳምንትም በፕሮግራማቸው መሠረት ተማሪዎች ፈተና የሚፈተኑበት ጊዜ መሆኑን ተናግረዋል።
በአይከን አካዳሚ የኤል ኬጂ ተማሪ ልጃቸውን የሚያስተምሩት ወይዘሮ ሊዛ መኩሪያ በበኩላቸው፣ ትምህርት ቤቱ እያደረገ ያለው ጥረት ሊበረታታ እንደሚገባና ልጆቻቸው በቤት ውስጥ ሲቆዩ የቴሌቪዥን ፕሮግራም ብቻ እየተመለከቱ ከትምህርት እንዳይርቁ አድርጓቸዋል ብለዋል። ትምህርት ቤቱ ከመጀመሪያ ሁለት ሳምንታት ቆይታ በኋላ በቀጥታ የተለያዩ የሙከራ ፈተናዎችን እያዘጋጀ ለተማሪዎች በመላክ እየተጋ መቆየቱንም አመልክተዋል። 
አሁን ደግሞ በተከታታይ በሚልኩት የትምህርት ቪዲዮ ልጄ በጣም ደስተኛ ነው። ለዚህም ምክንያቱ መምህሩን እየተመለከተና እያዳመጠ ከመሆኑም በላይ፤ «መጽሐፋችሁን አውጡ፤ እዚህ ገፅ ላይ ያለውን ደጋግማችሁ ፃፉ፤ ወዘተ በማለት የቤት ሥራም እየሰጡ ስለሚያስተምሩ ትምህርት ቤት ውስጥ እንዳሉ መምህራኖቻቸውን አክብረው እንደሚሰሩም አብራርተዋል። 
በቤተ ዕምነት አገልጋይ መሆናቸውን የጠቀሱት ሌላኛው ወላጅ አቶ እሸቱ ተስፋዬ ናቸው። አቶ ተስፋዬ በአይከን አካዳሚ የሚያስተምሩት የ6ኛ ክፍል ተማሪ ልጅ ያላቸው ሲሆን፤ ትምህርት ቤቱ ለተማሪ ልጃቸው በየጊዜው የሚሰሩትን ሥራዎች በወረቀት እየላኩ መሆኑንና ልጃቸውም እየሰራ መሆኑን ተናግረዋል። ከዚህ በተጨማሪም በቪዲዮ የተዘጋጁ የተለያዩ ትምህርቶችን በተከታታይ እየላኩ ልጄም ልክ ትምህርት ቤት እንዳለ በመሆን ያዳምጣል፣ መምህራኖቹ የሚሰጡትን የቤት ሥራም በደብተሩ ገልብጦ ይሰራል። 
በዚህም ልጄ በቤት ውስጥ ሆኖ የሚላክለትን ትምህርት በመከታተል በሥራ ተጠምዷል። ሌሎች ትምህርት ቤቶች ምን እያደረጉ እንደሆነ ባላውቅም አይከን አካዳሚ ግን ለተማሪዎቹ እያደረገ ያለው ድጋፍ እጅግ ሊበረታታ የሚገባው በመሆኑ በዚሁ ይቀጥል ብለዋል።አዲስ ዘመን ግንቦት 6/2012ፍሬህይወት አወቀ